Document ID: 31992R2073

NEUVOSTON ASETUS (ETY) N:o 2073/92,
annettu 30 päivänä kesäkuuta 1992,
maidon ja maitotuotteiden kulutuksen edistämisestä yhteisössä sekä maidon ja maitotuotteiden markkinoiden laajentamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen, ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
maidon ja maitotuotteiden markkinoille on ominaista tiettyjen maitotuotteiden kulutuksen jatkuva väheneminen yhteisössä; koska paremman kysynnän ja tarjonnnan tasapainon saavuttaminen on ehdottoman välttämätöntä, neuvosto on päättänyt sekä pidentää maito- ja maitotuotealan lisämaksujärjestelmää että vähentää mainitussa järjestelmässä vahvistettuja taattuja kokonaismääriä, sanotun kuitenkaan rajoittamatta uudelleenarviointia markkinatilanteen mukaan; maitotuotteiden kilpailuaseman parantamiseksi on myös säädetty maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(4) I osastossa tarkoitettujen hintojen alentamisesta,
nämä maidon ja maitotuotteiden kulutuksen edistämistä yhteisössä ja markkinoiden laajentamista koskevat erityistoimenpiteet voivat myös edistää markkinoiden paremman tasapainon saavuttamista kysyntää lisäämällä,
tässä asetuksessa säädetyissä säännöksissä pyritään samaan tavoitteeseen kuin maito- ja maitotuotealan yhteisvastuumaksusta ja markkinoiden laajentamiseen tarkoitetuista toimenpiteistä 17 päivänä toukokuuta 1977 annetussa neuvoston asetuksessa (ETY) N:o 1079/77(5); tämän vuoksi edellä mainitun asetuksen voimassaoloaikaa ei ole tarpeen pidentää, ja
edellä tarkoitettujen säännösten tarkoituksena on saavuttaa parempi tasapaino maitotuotteiden markkinoilla; tämän vuoksi erityistoimenpiteistä aiheutuvia kustannuksia olisi pidettävä yhteisen maatalouspolitiikan rahoituksesta 21 päivänä huhtikuuta 1970 annetussa neuvoston asetuksessa (ETY) N:o 729/70(6) 3 artiklassa tarkoitettuna interventiona,
ON ANTANUT TÄMÄN ASETUKSEN:
1 artikla
1. Maidon ja maitotuotteiden kulutuksen edistämistä yhteisössä ja markkinoiden laajentamista koskevista toimenpiteistä säädetään 4 artiklassa tarkoitettua menettelyä noudattaen.
2. Edellä 1 kohdassa tarkoitettuina toimenpiteinä pidetään:
a) olemassa olevien, erityisesti maidon ja maitotuotteiden ravitsemuksellisia ominaisuuksia koskevien tietojen jakaminen yhteisössä;
b) erityisesti maidon ja maitotuotteiden ravitsemuksellisia näkökohtia koskeva tutkimustyö;
c) maidon ja maitotuotteiden kulutusta edistävät mainonta- ja myynninedistämistoimenpiteet yhteisössä;
d) maidon ja maitotuotteiden markkinoiden laajentamistarkoituksessa tehdyt markkinatutkimukset.
2 artikla
Komissio antaa neuvostolle tiedoksi joka vuosi ennen 1 päivää huhtikuuta toimenpideohjelman, jonka se aikoo toteuttaa seuraavan markkinavuoden kuluessa.
Toimenpideohjelman laatimiseksi komissio voi erityisesti kuulla markkina- ja mainontatutkimuksiin erikoistuneita laitoksia sekä tutkimuslaitoksia.
3 artikla
Edellä 1 artiklassa tarkoitetuista toimenpiteistä aiheutuneita kustannuksia pidetään interventioina asetuksen (ETY) N:o 729/70 3 artiklan mukaisesti.
4 artikla
Yksityiskohtaiset säännöt tämän asetuksen soveltamisesta täsmennetään asetuksen (ETY) N:o 804/68 30 artiklassa säädettyä menettelyä noudattaen.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä kesäkuuta 1992.

Labels: 3
17